.30-30 Winchester

.30-30 Winchester/.30 Winchester Center Fire er en patron som ble lansert i 1895 med bøyleriflen Winchester Model 1894. .30-30 (tretti tretti) var en av de første patronene designet for røyksvakt krutt.


== Egenskaper og bruk ==


=== Kuler ===
Mantlede kule for .30-30 har nominell diameter på 7.82 mm (0.308 tommer), mens rene blykuler vanligvis har en diameter på 7.84 mm (0.309 tommer).
Vanlige kulevekter er 9.7–11.0 g (150-170 grain), men det er også mulig å bruke lettere kuler eller kuler med vekt opp mot 12 gram (180 grain). I praksis begrenses imidlertid ofte lengden av utformingen på bøyleriflene de skal brukes i. Av sikkerhetsårsaker ladet som regel .30-30 med kuler som er flate i front ettersom de fleste bøylerifler har rørmagasin. Dette er for å forhindre en spiss kule skal kunne avfyre tennhetten på patronen som ligger foran i magasinet under rekyl.
Hjemmeladere med enkeltskuddspistoler som for eksempel Thompson/Center Contender bruker ofte spisse kuler for bedre ballistikk. De spisse kulene er mer aerodynamiske og mister dermed mindre av hastigheten slik at man får en flatere kulebane.


=== Jakt ===
.30-30 ansees i USA å ytelsesmessig ligge i den lavere enden av skalaen for storviltpatroner og er således kjent for å ha liten rekyl. Patronen ansees i USA å være effektiv mot dyr på rådyrs størrelse og mot svartbjørn. Maks effektiv avstand ansees da å være rundt 185 meter. I Canada er bruk av .30-30 på elg omdiskutert, men har lange tradisjoner. .30-30 er ikke godkjent for elgjakt i Finland, Norge eller Sverige. Selv om .30-30 er lovlig til jakt på elg i Newfoundland så frarådes det av myndighetene.


=== Metallsilhuett ===
I metallsilhuettskyting med pistol har .30-30 blitt brukt en del, særlig i knekkpistolen Thompson/Center Contender. Med 250 mm pipe kan man oppnå 600 m/s utgangshastighet, men rekylen og munningsblåsten vil være noe større grunnet den korte pipen. Lengre pipe og økt vekt gir mye mer behagelig skyting, særlig dersom man bruker fabrikkammunisjon tiltenkt rifler. Magnum Research produserer også BFR-revolveren i .30-30.


== Rifler og pistoler kamret for .30-30 ==

.30-30 er helt klart den mest vanlige kamringern i bøylerifler som Winchester Model 1894 og Marlin Model 336. Andre eksempler på rifler kamret for .30-30 er Mossberg 472, 479 og 464, samt noen tidlige Savage Model 99-rifler.
Ettersom .30-30 er en randpatron er den godt egnet til våpen med knekkmekanismer. .30-30 kan også kamres i sylinderlås-mekanismer, men det er uvanlig ettersom det kan gi problem med mating fra magasin. I tillegg har man med sylinderlås-mekanismer ofte muligheten til å velge patroner med enda bedre ytelse grunnet en sterkere mekanisme. Likevel forsøkte Winchester en kort periode å selge Model 54-riflen i .30-30 (da kalt .30 WCF), men salget var lite vellykket. Andre eksempler på sylinderlås-rifler som har vært tilbudt i .30-30 er Stevens Model 325, Savage Model 340, Springfield/Savage 840 og Remington 788.


== Avledede patroner ==


=== Fabrikkpatroner ===
.30-30 har vært grunnlaget for utviklingen av flere andre fabrikkpatroner:

.25-35 Winchester
6.5×52 mmR
.32 Winchester Special
.219 Zipper


=== Villkattpatroner ===
I tillegg har .30-30 var grunnlaget for mange villkattpatroner, de fleste laget for Thompson/Center Contender-pistolen.

7-30 Waters var en villkattpatron som ble laget ved å minske halsdiameteren på .30-30 ned til 7 mm (0.284 tommer). 7-30 Waters gikk til slutt over til å bli en fabrikkpatron, og har vært kamret i rifler fra Winchester samt piper til Thompson/Center Contender-pistolene. 7-30 Waters er i dag lite brukt.
.30 Herrett er en annen kjent villkatt som er en .30-30 hvor hylselengden er kortet ned for å få mindre hylsevolum og dermed mer effektiv forbrenning med rasktbrennende krutt. I korte Contender-piper på 250–350 mm gir .30 Herrett høyere utgangshastigheter med mindre krutt sammenlignet med .30-30.
.357 Herrett er utviklet for å ta tyngre kuler enn .30 Herrett.
7 mm International Rimmed er en populær metallsilhuett-patron.
Bullberry er en produsent av Contender-piper som tilbyr proprietære .30-30-villkatter med kulediametre på 6 mm, 6.35 mm og 6.5 mm.
.30-30 Ackley Improved er en villkatt laget av P. O. Ackley basert på .30-30.


== Se også ==
7 mm-kaliber
Liste over riflepatroner
Liste over pistolpatroner


== Referanser ==